रात उतरै में आभी ढेरे देर छेलै । जोगबरिया की आय सें रही रहलोॅ छै, कचहरी हाता के ई दुकानी में । जोॅन दिनोॅ सें शहरोॅ में गोड़ राखलेॅ छै, वही दिनोॅ सें । मतरकि कभियो ऊ आपना केॅ है रँ अनभुआर हेनोॅ नै पैलोॅ छेलै, नै ई रँ भयभीते, जे रँ आय आपना केॅ महसूस करी रहलोॅ छेलै । ओकरोॅ चाय-पान के दुकान ठीक बरोॅ गाछी के नीचेॅ छेलै, जे ओकरोॅ वास्तें घरो के काम करै, मतरकि आय यहेॅ घोॅर ओकरोॅ वास्तें राकस के मूँ रँ लागी रहलोॅ छै, गाछी के कोय्यो ठाहुर पर जेन्हैं कोय चिड़ियाँ पंख फड़फड़ावै आरो एक्को पत्ता सरसरावै, तेॅ चौंकी पड़ै ऊ। ओकरोॅ मनोॅ में शंका के आंधड़-बतास चली रहलोॅ छेलै, "हमरौ खूब मालूम छै कि आय दस सालोॅ के बाद रमखेलिया के याद विसेसरा केॅ कैन्हें पड़लोॅ छै । आय तांय कहाँ हेरैलोॅ छेलै ओकरोॅ मति ? कहियो तेॅ याद नै करलकै । हमरौ खूब मालूम छै कि अनचोके ओकरोॅ पिरीत कैन्हें जागलोॅ छै" जोगबरिया नें मने-मन सोचलेॅ छेलै आरो आपनोॅ बाँया तरत्थी पर दाँया हाथ के एक घुस्सा जमैतें कहलेॅ छेलै, "विसेसरा, बस यहेॅ समझेॅ कि तोहें हमरोॅ भाय छेकैं, ऊ सौतैले कैन्हें नी, आखिर छेकैं तेॅ भाइये । जों भाय नै रहतियैं, तेॅ तहूँ जोगबरिया के गोस्सा देखिये लेतियैं । कोर्ट कचहरी जे होतियै, ऊ देखलोॅ जैतियै । आरो की कोर्ट-कचहरी के दाँव-पेंच तोहें हमरा सें ज्यादा जानै छैं । अरे, हमरोॅ जिनगिये कोर्ट-कचहरी के मुंशी-वकीलोॅ के बीच गुजरलोॅ छै । हमरा एकरोॅ इलिम रहेॅ -न-रहेॅ कि चाय-पान में कत्तेॅ चीनी-पत्ती आरो चूना-खैर लगै छै, मतरकि कानून केना चलै छै, ऊ तेॅ हम्में जानवे नी करै छियै । ई चाय-पान, चीनी-चूना के ज्ञान तेॅ रमखेलिया केॅ छै, जेकरा तोहें उड़ावै लेॅ चाहै छैं, मतरकि जानी लेॅ विसेसर, तोरोॅ ई मंसा जिनगी भर नै पूरैवाला छौं । हों..... ई तोरोॅ लेॅ लगोर होतौं, हमरोॅ लेॅ हमरोॅ बेटा छेकै ।" सोचतें-सोचतें हठाते ओकरोॅ ध्यान रमखेलिया दिश गेलै, जे दुकानी के एक ओरी में बेचीं बिछाय केॅ चित्त लेटी गेलोॅ छेलै, छाती पर दोनों हाथ राखलें, एकदम घोर नींदोॅ में ।
जोगबरिया भी ओकरे बगलोॅ में सुतै छै, दुकान केॅ समेटी-उमेटी, तीन बेंची केॅ जोड़ी एकदम चैकी रँ बनाय लेलकोॅ आरो वहीं पर सुती रहलोॅ ।
ऊ धीरें-घीरें बेंची सें उठलै आरो रमखेलिया के दोनों हाथ केॅ छाती सें हटाय केॅ नीचें करी देलकै, "कहै छै छाती पर हाथ राखी केॅ सुतला सें खराब-खराब सपना आवै छै ।" वैनें माय सें सुनलोॅ बातोॅ केॅ याद करनें छेलै ।
वैनें पिछलका दिनोॅ केॅ याद करलकै, "मतरकि सालो नै पुरलोॅ होतै, घरोॅ में गाली-गलौज मचेॅ लागलोॅ छेलै । रमखेलिया माय केॅ ओकरोॅ सांय के नाम लैकेॅ की-की नै गाली पढ़ेॅ लागलोॅ छेलै, आरो रमखेलिया, रमखेलिया तेॅ टुक-टुक खाली ताकै । भुखलोॅ -प्यासलोॅ टौव्वैतेॅ रहै । जबेॅ मय्ये केॅ दाना नसीब नै छेलै तेॅ बेटा केॅ कहाँ सें होतियै । टोला-पड़ोसोॅ सें तेॅ पहलें सें दुश्मनी छेलै, ई बीहा लै केॅ । फेनू विसेसरै कोॅ न कमाऊ छेलै । दिन भरी हिन्नें-हुन्नें सें झाड़ी लानै तेॅ घोॅर चलै.........विसेसरां भले घरोॅ सें आँख मुनी लेलेॅ छेलै, आरो सब केना मुनतियै ! एक घरोॅ के दू दुआर रहलै सें की होय जाय छै । कानवोॅ -कपसवोॅ दीवार-द्वार थोड़े जानै छै । हमरोॅ जी फाटी केॅ रही गेलोॅ छेलै,
ऊ दिन बाजार करतें हठाते लपटोलिया के डांेगी का मिली गेलोॅ छेलै, तेॅ जोगवारी केॅ गाँव के खिस्सा सुनैतेॅ हाँसी केॅ कहलेॅ छेलै "आबेॅ तोहरोॅ भाय तेॅ काफी मौज-मस्ती में छौ, खाय-पीयै के कोय कमी नै । कनियाँय केॅ महतो बाबू कन नौड़पनी के काम मिली गेलोॅ छै, फेनू कमी कथी के रहतै । आबेॅ तेॅ सुनै छियै, विसेसरौं डाँटना-फटकारना छोड़ी देलेॅ छै, महतो बाबू डाँटै-फटकारै सें मना करलेॅ छै । आबेॅ की जानौ, की बात छै.........." महतो बाबू के बात याद ऐत्हैं जोगबरिया बेचैन होय उठलै ।
जोगबरिया एकदम घामेॅ घमजोर होय उठलै । ओकरा लागलै कि ओकरोॅ गोड़ थरथरावेॅ लागलोॅ छै । जेना आपना पर ओकरा कोय अधिकारे नै रही गेलोॅ रहेॅ । नै जानेॅ कैन्हें ओकरा लागेॅ लगलोॅ छेलै कि विसेसरा के आदमी सिनी हिन्नें-हुन्नें काँही छिपलोॅ बैठलोॅ छै । जबेॅ कि वैं जानै छेलै--ई सब ओकरोॅ भरम छेकै, यहाँ तेॅ रातो भर कचहरी जागले रहै छै, दुए बजें चुल्हा में आग पड़ी जाय छै आरो चार बजे भोर सें हाॅटलोॅ में खाना बनाना शुरू होय जाय छै, एक होटल के बात थोड़े छेकै, दस-दस हाॅटल में सवो सौ नौकर-चाकर जमले रहै छै । एक हाँक देतै, तेॅ पूरा कचहरी गनगनाय उठतै । तहियो नै जानौ, आय जोगबरिया केॅ ई सब बातोॅ पर कोय विश्वास नै होय रहलोॅ छेलै । ओकरा लागी रहलोॅ छेलै, सब कोय ऊँघी रहलोॅ छै । भय में ओकरोॅ आँख वकील तरूण बाबू आरो मुंशी अशोकी बाबू के बैठकी दिश गेलै, जहाँ पर हुनका दोनों के उठत्हंै कोय-न-कोय बैठले रहै छेलै, आय वहू पर कोय नै छेलै । जोगबरिया के हृदय अनहोनी होय के आशंका सें भौआय उठलै, "की सचमुचे में तेॅ कोय अनहोनी नै होय वाला छै !" मतरकि वैं जानै छै, पिटपिटिया के बात अलग छै, एकरा सें अलग ऊ पांचो आदमी केॅ अकेल्ले देखेॅ सकै छै, यहूँ उमिरोॅ मेें एतना ताकत तेॅ छेवे करै । वैनें सरंग दिश देखलकै--आभियो फरचोॅ होय के दूर-दूर तक ठिकानोॅ नै छेलै, जबकि बोॅ र गाछी पर बैठली चिड़िया सिनी एक दाफी हाँक पारी चुकलोॅ छेलै ।
जोगबरिया नें आपनोॅ तीनो ठो बंची केॅ रमखेलिया के बेंची सें सटाय देलकै आरो वही पर गोड़ बिथारी केॅ बैठी गेलै । फेनू सिरहाना दिश एत्तेॅ खिसकी ऐलै कि ओकरोॅ आरो रमखेलिया के तरबा एक सीधी में आवी जाय । वैनें आपनोॅ गल्ला सें लिपटलोॅ गमछी केॅ उतारलकै आरो आहिस्ता-आहिस्ता ओकरा आपनोॅ साथें रमखेलिया के एड़िया के नीचें सें पार करी देलकै । ओकरोॅ दोनों छोर केॅ एक करतें आहिस्ता-आहिस्ता गाँठ लगैलकै । एक गाँठ नै, तीन-तीन गाँठ--कस्सी केॅ , हौले-हौले कि रमखेलिया के नीन नै टुटेॅ । जोगबरिया एक दाफी फेनू ओकरा देखलकै, ऊ आभियो निभोर सुती रहलोॅ छेलै । दोनों केहुनिया के सहारा लेतें वहू वाहीं पर चित्त लेटी गेलै--ई तीनडेरिया पर आँख गड़ैनें ।
